Foto’s: Bokke trek ”n Faf’ vir bewusmakingFaf de Klerk in sy swembroek. (Foto: Instagram) Nadat Faf de Klerk sowat twee weke gelede die land aan die giggel gehad het met sy Suid-Afrikaanse vlag-swembroek in die Springbokke se kleedkamer, het hy nou die inisiatief geneem om dit in ŉ bewusmakingsveldtog te omskep. Faf het deur ‘n inskrywing op sy Instagram-blad, waar hy weer in só broekie poseer, ander Springbok-rugbyspelers uitgedaag om óók in hul knapste swembroekies te poseer ten einde meer bewusmaking te skep oor testikulêre kanker. “Uitdaging aanvaar! Testikulêre kanker is een van die algemeenste kankers onder jong mans. Hoe vroeër dit ontdek word, hoe vinniger kan dit genees word. Kyk in my stories, of volg die skakel in my bio om belangrike wenke te ontvang oor hoe jy jou balvaardighede kan verbeter,” het Siya Kolisi, die span se kaptein, tong in die kies op Instagram geskryf. Die Springbok-kaptein, Siya Kolisi, in sy swembroek. (Foto: Instagram) Dié inskrywing het amper 60 000 trefslae ontvang. Die skakel neem gebruikers na die #FafChallenge-webwerf. Hier kan mans meer leer oor die regte maniere om enige abnormaliteite by hul testes op te spoor. Intussen het die span ook op die uitdaging gereageer en het Cheslin Kolbe, Makazole Mapimpi en Jesse Kriel ook plasings op sosiale media gedoen. “Ons moet onthou om met ons balle te speel,” het Jesse Kriel, Springbok-buitesenter, grappenderwys in ŉ video gesê en ander uitgedaag om ook in hul onderbroeke te poseer. Provinsiale spelers, soos Dillyn Leyds, wat vir die Stormers uitdraf, het ook die uitdaging aanvaar. Die groot manne van die span, Duane Vermeulen, RG Snyman en Steven Kitshoff is ook uitgedaag om hul sjoebroekies vir die wêreld te wys, maar dié manne het nog nie inskrywings op hul Instagram-blaaie gedeel nie. Daar is reeds heelwat inskrywings onder die #FafChallenge-hutsmerk op Instagram gedeel, met ondersteuners wat ook met hul lywe in aitsa-broekies pronk.